Dévaványa polgármestere elismerte a szeghalmi tűzoltók munkáját

Ünnepélyes keretek között mondott köszönetet Dévaványa polgármestere azoknak a szeghalmi hivatásos tűzoltóknak, akik a nyár közepén megfékezték a Kéthalom majornál pusztító lángokat és több hőhatásnak kitett palackot helyeztek biztonságba.

Valánszki Róbert felelevenítette a dévaványai káreseményt és kiemelte, a tűzoltók július 7-én hősiességükről tettek tanúbizonyságot. A polgármester ezután Bartis Márton, Garzó László, Kovács Zoltán, Szabó Gyula c. tű. főtörzsőrmestereknek, Györösi S. Máté tűzoltó őrmesternek, valamint Patai Sándor c. tű. zászlósnak ajándéktárgyat és oklevelet adott át.

A szeghalmi tűzoltókat július 7-én kora hajnalban riasztották a Kéthalom majorhoz. A körülbelül százötven négyzetméteres épület tetőszerkezete teljes terjedelmében égett, a lángok berendezési tárgyakra és a bent tárolt éghető anyagokra is átterjedtek. A beavatkozók két fecskendővel és egy vízszállítóval érkeztek, három vízsugárral fékezték meg a tűz terjedését. Oltás közben öt hőhatásnak kitett palackot (egy argon-, egy propánbutángáz-, két oxigén- és egy dissous-palackot) hoztak ki a helyiségből. Az épület mellett tárolt oxigén-és dissous-palack szintén felhevült. A két dissous-palackot a Békés Megyei Rendőr-főkapitányság „Körös” Közterületi Támogató Alosztályának rendőre lőtte ki, a többi palackot a tűzoltók visszahűtötték. Nem sérült meg senki – ismertette az elhangzottakat a Békés Megyei Katasztrófavédelmi Igazgatóság.

Tetszett a bejegyzés? Tetszik Betöltés...